Γκριρ Γκάρσον

Η Γκριρ Γκάρσον (αγγλικά: Eileen Evelyn Greer Garson, 29 Σεπτεμβρίου 1904 - 6 Απριλίου 1996) ήταν Αγγλίδα ηθοποιός, πολύ δημοφιλής κατά τη διάρκεια του Β' Παγκοσμίου πολέμου και μια απ' τις ηθοποιούς των οποίων οι ταινίες χαρακτηρίζονται ως ταινίες γυναικών (Woman's pictures), όρος που χρησιμοποιείται για τις ταινίες εκείνης της εποχής που αποσκοπούσαν στο να δώσουν κουράγιο στις γυναίκες, όσο οι σύζυγοί τους έλειπαν στον πόλεμο. Η Γκάρσον προτάθηκε 7 φορές για όσκαρ και το κέρδισε μια φορά το 1942 για την Κυρία Μίνιβερ του Γουίλιαμ Γουάιλερ. Άλλες ταινίες για τις οποίες είναι γνωστή είναι οι εξής: Αντίο, Ωραία Νιάτα του 1939, Εγωισμός και προκατάληψη του 1940 κι Αιχμάλωτοι του παρελθόντος του 1942. Η Γκάρσον σπούδασε στο βασιλικό κολέγιο του Λονδίνου κι είχε σκοπό να γίνει δασκάλα, αλλά κατέληξε να δουλεύει σε διαφημιστικό πρακτορείο και να ερμηνεύει ρόλος σε ερασιτεχνικές τοπικές θεατρικές ομάδες. Το 1937 την ανακάλυψε ο Λούι Μπι Μάγιερ πρόεδρος της Metro-Goldwyn-Mayer και αργότερα εκείνη τη χρονιά υπέγραψε συμβόλαιο με το στούντιο. Προτάθηκε για όσκαρ για την πρώτη της ταινία Αντίο, Ωραία Νιάτα, αλλά το έχασε απ' τη Βίβιαν Λι υποψήφια για το Όσα παίρνει ο άνεμος. Συμπρωταγωνίστησε με το Λόρενς Ολίβιε στην πρώτη μεταφορά του βιβλίου της Τζέιν Όστεν Περηφάνια και προκατάληψη το 1940 κι έκανε την πρώτη της μεγάλη επιτυχία με την ταινία Λουλούδια στο βούρκο το 1941. Εκείνη τη χρονιά συνεργάστηκε και με τη Τζόαν Κρόφορντ στην ταινία Όταν σμίγουν οι γυναίκες (When Ladies Meet). Ήταν όμως η επόμενη χρονιά που την έκανε τη μεγαλύτερη σταρ της Metro με την ταινία Κυρία Μίνιβερ μια αντιπολεμική προπαγάνδα. Κέρδισε το όσκαρ και στα γυρίσματα της ταινίας αυτής, ερωτεύτηκε και παντρεύτηκε τον ηθοποιό Ρίτσαρντ Νέι, που στην ταινία έπαιζε το γιο της. Ο γάμος τους όμως κράτησε μόνο τέσσερα χρόνια. Συνέχισε να κάνει επιτυχημένες ταινίες κατά τη διάρκεια της δεκαετίας του 40, αλλά απ' το 1950 και μετά οι εμφανίσεις της ήταν πιο σποραδικές. Απ' το 1967 και μετά αποσύρθηκε με το δεύτερο της άντρα στο ράντσο του στο Τέξας. Πέθανε το 1996 σε ηλικία 91 χρόνων. Κατέχει ακόμα μέχρι και σήμερα, μαζί με τη Μπέτι Ντέιβις, το ρεκόρ συνεχόμενων υποψηφιοτήτων στα όσκαρ (ήταν υποψήφια για πέντε συνεχόμενες χρονιές απ' το 1941 μέχρι και το 1945).

Επιλεγμένη Φιλμογραφία 

Αντίο, Ωραία Νιάτα - Goodbye, Mr. Chips, (1939)
Εγωισμός και προκατάληψη / Περηφάνια και Προκατάληψη - Pride and Prejudice, (1940)
Λουλούδια στο βούρκο - Blossoms in the dust, (1941)
Όταν σμίγουν οι γυναίκες - When Ladies Meet, (1941)
Αιχμάλωτοι του παρελθόντος - Random Harvest, (1942)
Κυρία Μίνιβερ - Mrs. Miniver, (1942) - Όσκαρ Α' Γυναικείου Ρόλου
Μαντάμ Κιουρί - Madame Curie, (1943)
Κυρία Πάρκινγκτον - Mrs. Parkington, (1944)
Η κοιλάδα των αποφάσεων - The Valley Of Decision, (1945)
Ο τυχοδιώκτης - (Adventure), (1945)
Ας με κρίνουν οι γυναίκες - Desire me, (1947)
Η Τζούλια παρεκτρέπεται - Julia Misbehaves, (1948)
Ο θρύλος των Φόρσαϊτ - That Forsyte Woman, (1949)
Το τέλος της κυρίας Μίνιβερ - The Miniver Story, (1950)
Το περιδέραιο της Λαίδης Γουόρτιν - The Law and the Lady, (1951)
Ιούλιος Καίσαρ - Julius Caesar, (1953)
Βίκι - (Scandal at Scourie), (1953)
Μια ξένη στην πόλη μας - Strange Lady in Town, (1955)
Ο πιό ευτυχισμένος εκατομμυριούχος - The Happiest Millionaire, (1967)

Εξωτερικοί σύνδεσμοι
Η Γκριρ Γκάρσον στο cine.gr 
Η Γκριρ Γκάρσον στο divas the site

Βραβευμένες με Όσκαρ Α' Γυναικείου Ρόλου
Βραβευμένες με Χρυσή Σφαίρα Καλύτερης Ηθοποιού (Δραματικές ταινίες)
Αγγλίδες ηθοποιοί κινηματογράφου
Αγγλίδες ηθοποιοί τηλεόρασης
Αγγλίδες ηθοποιοί θεάτρου